TOA ร่วง 3% กังวลงบฯ ปี 61 ไม่สดใส โบรกฯปรับลดประมาณการกำไรหลังยอดขายต่ำกว่าคาด
TOA ร่วง 3% กังวลงบฯ ปี 61 ไม่สดใส โบรกฯปรับลดประมาณการกำไรหลังยอดขายต่ำกว่าคาด ล่าสุด ณ เวลา 10.07 น. อยู่ที่ระดับ 41.25 บาท ลดลง 1.25 บาท หรือ 2.94% สูงสุดที่ระดับ 41.75 บาท ต่ำสุดที่ระดับ 40.75 บาท มูลค่าซื้อขาย 24.45 ล้านบาท
11 มิ.ย. 2561

ผู้สื่อข่าวรายงานว่า ราคาหุ้น บริษัท ทีโอเอ เพ้นท์ (ประเทศไทย) จำกัด (มหาชน) หรือ TOA ณ เวลา 10.07 น. อยู่ที่ระดับ 41.25 บาท ลดลง 1.25 บาท หรือ 2.94% สูงสุดที่ระดับ 41.75 บาท ต่ำสุดที่ระดับ 40.75 บาท มูลค่าซื้อขาย 24.45 ล้านบาท

ด้านนักวิเคราะห์ บล. กสิกรไทย ระบุในบทวิเคราะห์ แนะนำ “ถือ” หุ้น TOA ในราคาเป้าหมายเดิมที่ 36 บาท/หุ้น แม้ปรับลดประมาณการกำไรสุทธิปี 2561-2563 ลง 6.1-8.9% ตามแนวโน้มยอดขายในประเทศและต่างประเทศที่น้อยกว่าคาด แต่ประเด็นดังกล่าวถูกชดเชยจากการปรับปีฐานราคาเป้าหมายออกไปเป็นกลางปี 2562 จากปลายปี 2561
ทั้งนี้ แม้คาดว่ากำไรสุทธิระหว่างไตรมาส 2-4/2561 จะเติบโตขึ้นจากปีก่อน แต่มีมุมมองเฝ้าระวังมากขึ้นกับอัตราเติบโตผลจากอุปสงค์ในประเทศที่ฟื้นตัวช้า รวมถึงแนวโน้มอัตราแลกเปลี่ยนที่เงินบาทแข็งค่าจะกดดันผลประกอบการของบริษัทลูกในต่างประเทศ นอกจากนี้ผู้บริหารเองมีเป้าหมายประมาณการอัตราเติบโตของยอดขายที่อนุรักษ์นิยมมากขึ้น แม้จะคงเป้า EBITDA margin ปี 2561 ไว้ตามเดิมที่ระดับ 18.5%